als_Latn dik_Latn sag_Latn
BDI me një këmbë në Qeveri, hoqi dorë nga kërkesat dhe do të pranoj Ivanovin si president
“Nuk besojmë se BDI do të sakrifikojë pjesëmarrjen në qeveri për të respektuar kërkesën e tyre për president konsensual, sepse kemi përshtypje se ajo kërkesë ka qenë më tepër për fushatë parazgjedhore se sa kërkesë reale”, thonë në VMRO-DPMNE
VMRO-DPMNE nuk ka ndërmend të ja japë BDI-së kryetarin e Kuvendit, që është një nga kërkesat kryesore e “integristëve”, thonë burime nga partia e kryeministrit Gruevski.
“Sipas analizave tona që u kemi bë rezultateve zgjedhore, BDI nuk meriton aspak më tepër, nga ajo që ka pasur gjatë periudhës 2011-2014”, thotë një burim i lartë partiak në VMRO-DPMNE.
Derisa në VMRO-DPMNE përmes brifingjeve dërgojnë sinjale për rrjedhën e negociatave me BDI-në, në partinë e Ahmetit mbretëron heshtje totale, që është e pazakonshme për këtë parti.
Supozohet se shkaku për këtë heshtje është kushti decid i parashtruar nga VMRO, se nëse BDI nuk pranon legjitimitetin e presidentit të rizgjedhur Gjorge Ivanov, atëherë bien në ujë të gjitha gjasat për pjesëmarrje të integristëve në Qeveri. Pranimi i legjitimitetit të Ivanovit paraqet kusht të rëndë për BDI-në, duke pasur parasysh insistimin për president konsensual, si çështje jashtëzakonisht e rëndësishme për shqiptarët. Mirëpo periudha 12 vjeçare e ekzistimit të kësaj partie në skenën politike ka dëshmuar se nuk ekziston interes kombëtar të cilin BDI nuk mund ta sakrifikojë, vetëm e vetëm për të qenë pjesë e qeverisë. Për këtë arsye, në VMRO-DPMNE janë optimistë se BDI lehtë do të pranojë legjitimitetin e Ivanovit. Sipas tyre, Reçica e Vogël, tani vetëm po blen edhe pak ditë kohë që shqiptarët të harrojnë “kërkesën për konsensus” me të cilën bëri fushatën parazgjedhore.
“Jemi optimistë se nëse jo deri të shtunën, atëherë deri të hënën BDI do t’i përgjigjet pozitivisht kërkesës tonë për të pranuar legjitimitetin e Ivanovit. Në atë rast edhe seanca konstituive e Kuvendit edhe seanca solemne për inaugurimin e Ivanovit do të mbahen të hënën, njëra pas tjetrës. Nuk besojmë se BDI do të sakrifikojë pjesëmarrjen në qeveri për të respektuar kërkesën e tyre për president konsensual, sepse kemi përshtypje se ajo kërkesë ka qenë më tepër për fushatë parazgjedhore se sa kërkesë reale”, thonë në VMRO-DPMNE.
Negociatat për formimin e qeverisë së re, kanë qenë një nga temat e takimit të ditës së mërkurë mes kryetarit të BDI-së Ali Ahmeti dhe ambasadorit të BE-së në Maqedoni, Aivo Orav.
Kryetari i Bashkimit Demokratik për Integrim Ali Ahmeti ka pritur në selinë e partisë në Tetovë Ambasadorin e Bashkimit Evropian (BE) Aivo Orav.
“Bisedimet e nisura nga palët që kanë fituar legjitimitetin absolut, tek dy komunitetet shumicë, BDI dhe VMRO DPMNE, kanë nisur dhe po zhvillohen në drejtim të harmonizimit të platformave zgjedhore dhe pikëpamjeve për të ardhmen e vendit dhe marrjen e përgjegjësive më të mëdha në këtë mandat”, thuhet në kumtesën e lëshuar pas takimit. Aty theksohet se Ahmeti i ka thënë ambasadorit Orav se politikat e BDI janë afirmative dhe nga projektet që i realizojmë bashkërisht përfitojnë të gjithë qytetarët, pa marrë parasysh përkatësinë etnike dhe fetare.
“Integrimet euroatlantike, janë prioritet i BDI-së dhe Ahmeti ftoi miqtë tanë në Bruksel dhe Uashington që bashkërisht të punojmë drejt përshpejtimit të këtij procesi në vigjilje të samitit të NATO në muajin shtator”, thuhet në komunikatën e kabinetit të Ahmetit./Lajmpress
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn